FK Zenit Pietari

**FK Zenit** (, *Futbolnyi klub Zenit Sankt-Peterburg*) on pietarilainen jalkapalloseura, joka pelaa Venäjän korkeimmalla sarjatasolla Venäjän Valioliigassa. Zenit on Venäjän menestyneimpiä seuroja ja voittanut kymmenen liigamestaruutensa lisäksi UEFA Cupin vuonna 2007–08 ja UEFA Super Cupin vuonna 2008.

FK Zenit oli 1980-luvulle asti keskitasoinen jalkapalloseura, mutta nousi merkittäväksi toimijaksi Neuvostoliiton viimeisinä vuosina. Venäjän kansallisen mestaruussarjan alettua Zenit kilpaili Moskovan suurseurojen kanssa, mutta menestys vakiintui erityisesti 2000-luvun alussa. Vuodesta 2007 lähtien Zenit on ollut yksi Venäjän parhaista seuroista ja kiistatta maan menestynein seura Moskovan ulkopuolella.

Zenitin suurin omistaja on valtiollinen öljy- ja maakaasukonserni Gazprom.
Vuodesta 2017 lähtien Zenitin kotistadionina on toiminut Krestovskyi Stadion.

## Historia
### Stalinetsin perustaminen ja alkuvuodet (1925–1940)
Zenitin juuret ulottuvat Neuvostoliiton aikaan vuoteen 1925, jolloin Leningradin metallitehtaalla (LMZ, ) perustettiin useita jalkapallojoukkueita. Aluksi seura pelasi vain paikallisissa kilpailuissa ja osallistui Leningradin mestaruussarjaan vasta vuonna 1930.

Vuonna 1935 joukkue eteni ammattiyhdistysten valtakunnallisen mestaruusturnauksen () finaaliin. Vuonna 1936 se otettiin Neuvostoliiton mestaruussarjaan nimellä Stalinets (). Vuonna 1938 Stalinets nousi A-ryhmään (korkein sarjataso) ja seuraavalla kaudella 1939 joukkue eteni ensimmäistä kertaa Neuvostoliiton Cupin finaaliin.

### Nimenmuutos ja sodanjälkeiset vuodet Neuvostoliitossa
Vuonna 1939 seura sai nykyisen nimensä Zenit. Ensimmäisen merkittävän pokaalinsa tällä nimellä, Neuvostoliiton Cupin, seura voitti vuonna 1944. Kyseessä oli kilpailun ensimmäinen kerta sitten vuoden 1939, sillä toinen maailmansota oli keskeyttänyt turnauksen. Sodan jälkeen seura siirtyi LOMO-optiikkatehtaan omistukseen.

Seuraavat kolme ja puoli vuosikymmentä olivat Zenitille vaihe, jolloin seura säilytti paikkansa Neuvostoliiton korkeimmalla sarjatasolla, mutta ei myöskään yltänyt kertaakaan korkeammalle kuin neljänneksi (paras sijoitus oli neljäs vuonna 1958). Neuvostoliiton aikana Zenit oli pääosin tasapainoinen keskikastiin kuuluva joukkue. 

Zenit vieraili syksyllä 1953 Suomessa. Se saapui Suomeen 28. lokakuuta ja pelasi 1. marraskuuta Helsingin joukkuetta vastaan ottelun, jonka se voitti 0–2. Se voitti myös 4. marraskuuta Tampereen joukkueen 1–6 ja 8. marraskuuta Vaasan 0–4.

Kaudella 1967 Zenit olisi sääntöjen mukaan pudonnut sarjasta sijoittumalla 19:nneksi. Poliittinen painostus kuitenkin esti tämän: Neuvostoliiton kommunistipuolueen vaikutusvaltaiset jäsenet katsoivat, ettei Zenit voinut pudota juuri vuonna 1967, jolloin maassa vietettiin vuoden 1917 vallankumouksen 50-vuotisjuhlaa – varsinkin kun Leningradilla oli ollut keskeinen rooli vallankumouksessa.

Kahden pelaajan voidaan katsoa olevan Zenitin suurimmat hahmot neuvostoaikana: Lev Burtšalkin ja Anatoli Davydov.

### 1980-luku ja ensimmäinen mestaruus
1980-luku toi vihdoin menestystä. Vuonna 1980 Zenit sijoittui kolmanneksi Neuvostoliiton korkeimmassa sarjassa. Kolme vuotta myöhemmin se oli neljäs ja samalla Cupin välierissä. Vuonna 1984 Zenit voitti ensimmäisen ja ainoan Neuvostoliiton mestaruutensa ennen liiton hajoamista. Samana vuonna seura eteni myös Cup-finaaliin. Seuraavat vuodet toivat useita hyviä sijoituksia sekä sarjassa että cupissa aina 1980-luvun lopulle asti.

### Venäläinen aikakausi ja siirtyminen Gazpromin omistukseen

Venäjän jalkapallon moderni aikakausi alkoi Zenitille katastrofaalisesti: kaudella 1992 seura sijoittui 16:nneksi ja putosi sarjasta. Paluu korkeimmalle tasolle kesti kolme vuotta. Yllättäen Zenit voitti ensimmäisen mestaruutensa 15 vuoteen vuonna 1999 ja samalla myös ensimmäisen Venäjän Cupinsa.

Seuraavat vuodet Zenit pysyi kohtuullisella tasolla, mutta Gazpromin omistajuuden alkaminen vuonna 2005 merkitsi uuden aikakauden alkua. Gazpromin massiiviset investoinnit mahdollistivat huippuluokan valmentajien palkkaamisen: Dick Advocaat, Luciano Spalletti, André Villas-Boas ja Mircea Lucescu. Seuraan hankittiin myös kovia ulkomaalaisvahvistuksia, joista brasilialainen Hulk on ehkä tyypillisin esimerkki.

Vuonna 2006 Zenit eteni UEFA-cupin puolivälieriin. Seuraavana vuonna seura oli valmis valloittamaan Venäjän jalkapallokentän: ensimmäinen mestaruus 22 vuoteen ja vasta toinen seurahistoriassa.

Zenit selviytyi kaudella 2007–2008 UEFA Cupin loppuotteluun voittamalla välierissä Bayern Münchenin yhteismaalein 5–1. City of Manchester -stadionilla pelatussa loppuottelussa Zenit voitti skotlantilaisen Rangersin Igor Denisovin ja Konstantin Zyrjanovin maaleilla 2–0, ja saavutti historiansa ensimmäisen eurocup-mestaruuden. Myöhemmin vuonna 2008 Zenit voitti Euroopan Supercupissa Manchester Unitedin maalein 2–1.

### Viimeaikainen kehitys (2010–)
Vuoden 2008 jälkeen Zenit on voittanut yhdeksän Venäjän Valioliigan mestaruutta, neljä Venäjän cupia ja sijoittunut kolmen parhaan ulkopuolelle ainoastaan kaudella 2017–2018.

## Stadionit

Vuosina 1950–1995 Zenit pelasi kotiottelunsa Kirovin stadionilla ja vuosina 1994–2017 Petrovskilla. Nykyisin Zenitin kotistadion on Gazprom Arena (virallisesti *Stadion Krestovski*, ) joka sijaitsee Pietarin Ristisaaressa. Moderni jalkapallostadion avattiin vuonna 2017 ja on yksi Venäjän sekä Euroopan teknisesti edistyneimmistä jalkapalloareenoista.

Stadionin suunnittelu ulottuu vuoteen 2004, jolloin kaupunki teki päätöksen uuden stadionin rakentamisesta Kirovin stadionin paikalle. Kansainvälisessä arkkitehtikilpailussa japanilainen mestariarkkitehti Kisho Kurokawa voitti ehdotuksellaan, joka oli jatkoa hänen Toyota Stadium -idealleen.

Alkuperäinen kapasiteetti oli noin 62&nbsp;000 istumapaikkaa. Venäjän saatua vuoden 2018 MM-kisojen isännyysoikeudet kapasiteettia kasvatettiin lähes 69&nbsp;000:een, jotta stadion kelpaisi MM-kisojen välierien isännöintiin.

## Seuratunnukset
Zenitin logo ei ole muuttunut paljon vuodesta 1940 lähtien. Logossa on seuran nimi venäjäksi kyrillisin kirjaimin, nuolen muotoisessa muodossa. 1980-luvun lopulla logoon lisättiin kaupungin nimi, pallo ja myös laiva. Vuonna 2013 päätettiin logon yksinkertaistamisesta. Siihen jätettiin ainoastaan "Zenit"-nuoli ja lisättiin "1925", seuran perustamisvuoden mukaisesti. Vuonna 2015 Zenit voitti viidennen mestaruutensa, ja Venäjän jalkapalloliiton tähtijärjestelmän mukaan he saivat lisätä tähden tunnukseensa.

 

## Saavutukset

* **[[Venäjän jalkapalloliiga|Venäjän-mestaruus]] (10):** 2007, 2010, 2012, 2015, 2019, 2020, 2021, 2022, 2023, 2024
** Hopeaa: 2003
** Pronssi: 2001, 2009
* **[[Venäjän cup]] (5):** 1999, 2010, 2016, 2020, 2024
** Hopeaa 2002
* **Venäjän supercup (9):** 2008, 2011, 2016, 2017, 2021, 2022, 2023, 2024, 2025
* **Venäjän liigacup:** 2003
* **Neuvostoliiton-mestaruus:** 1984
* **Neuvostoliiton cup:** 1944
** Hopeaa 1984
* **Neuvostoliiton supercup:** 1985
* **Neuvostoliiton federaatiocup:** 1986
* **[[UEFA Europa League|UEFA Cup]]**: 2008
* '''Euroopan Supercup 2008

## Entisiä valmentajia

*  Mircea Lucescu 2016–2017
*  André Villas-Boas 2014–2016
*  Luciano Spalletti 2009–2014
*  Dick Advocaat 2006–2009
*  Vlastimil Petržela 2003–2005
*  Anatoli Davydov 1999–2000, 2009

## Lähteet

## Aiheesta muualla

*Virallinen sivusto
*ZenitShop &mdash; Official merchandise